N á v r h

Š T A T Ú T
Akreditačnej komisie
z  .................. 2002

Vláda Slovenskej republiky podľa § 102 ods. 1 písm. b) zákona č. 131/2002 Z. z. o vysokých školách a o zmene a doplnení niektorých zákonov (ďalej len „zákon) schvaľuje:
Čl. 1
Základné ustanovenia
(1)	Akreditačná komisia (ďalej len „komisia“) je poradný orgán vlády Slovenskej republiky (ďalej len „vláda“), ktorého základnou úlohou je sledovať, posudzovať a nezávisle hodnotiť kvalitu vzdelávacej, výskumnej, vývojovej, umeleckej a ďalšej tvorivej činnosti vysokých škôl a napomáhať jej zvyšovaniu. Komplexne posudzuje podmienky, v ktorých sa tieto činnosti na jednotlivých vysokých školách uskutočňujú a vypracúva odporúčania na zlepšenie práce vysokých škôl. ) 
(2)	Zloženie a činnosť komisie upravuje § 81 zákona.
(3)	Pôsobnosť komisie upravuje § 82 zákona.
(4)	Štatút komisie upravuje spôsob rokovania komisie a jej pracovných skupín vrátane spôsobu hlasovania, organizáciu práce komisie, pôsobnosť predsedu komisie a pôsobnosť sekretariátu Akreditačnej komisie (ďalej len „sekretariát komisie“).
(5)	Komisia zodpovedá za svoju činnosť vláde, ktorej predloží raz za dva roky správu o  činnosti prostredníctvom Ministerstva školstva Slovenskej republiky (ďalej len „ministerstvo školstva“). Správa o činnosti obsahuje:
a)	informáciu o plnení úloh komisie, 
b)	základné údaje o výške finančných prostriedkov použitých na jej činnosť za hodnotené obdobie,
c)	odporúčania komisie na zvyšovanie kvality vzdelávacej, výskumnej, vývojovej, umeleckej a ďalšej tvorivej činnosti vysokých škôl.
(6)	Vláda prerokúva správu o činnosti komisie za účasti predsedu komisie, alebo iného ním povereného člena komisie. 
(7)	Komisia predkladá ministerstvu školstva alebo Ministerstvu obrany Slovenskej republiky,) Ministerstvu vnútra Slovenskej republiky,) Ministerstvu zdravotníctva Slovenskej republiky) (ďalej len „príslušné ministerstvo“), vysokým školám, nevysokoškolským inštitúciám a externým vzdelávacím inštitúciám) príslušné vyjadrenia, hodnotenia alebo hodnotiace správy.
(8)	Komisia zverejňuje na svojej internetovej stránke
a)	informácie o svojej činnosti,
b)	právne predpisy a kritériá používané pri posudzovaní spôsobilosti, podľa ktorých postupuje pri svojej činnosti,
c)	plán komplexných akreditácií činností vysokých škôl,
d)	metodické materiály a informácie, 
e)	správy o činnosti komisie predkladané vláde, 
f)	zápisy zo zasadnutí komisie, 
g)	iné odborné informácie a materiály týkajúce sa hodnotenia a akreditácie doma aj v zahraničí.
Čl. 2
Spôsob dorozumievania sa pri činnosti komisie
Všetky dokumenty predkladané komisii a vytvárané komisiou sa zhotovujú aj v elektronickej forme a sú aj v tejto forme k dispozícii členom komisie. Na odovzdávanie dokumentov, vzájomné dorozumievanie sa členov komisie a vzájomné dorozumievanie sa členov pracovnej skupiny možno použiť služby internetu.  
Čl. 3
Spôsob rokovania komisie
(1)	Zasadnutie komisie zvoláva a vedie predseda komisie, alebo na základe poverenia predsedu komisie podpredseda komisie alebo iný člen komisie.
(2)	Program zasadnutia komisie pripravuje a navrhuje predseda komisie. Členovia komisie môžu na začiatku rokovania navrhnúť zmeny programu. Program schvaľuje komisia. Na schválenie programu je potrebný súhlas nadpolovičnej väčšiny prítomných členov.
(3)	Rokovanie komisie je neverejné. Na rokovaní sa majú právo zúčastniť členovia vlády a nimi poverení pracovníci ústredných orgánov štátnej správy. Na prerokovanie vecí podľa § 82 ods. 2 písm. d), e), f) a ods. 3 a 4 zákona komisia pozýva predstaviteľov príslušnej ustanovizne alebo inštitúcie. Komisia môže prizvať na rokovanie aj ďalších hostí.
(4)	Podklady na rokovanie komisie vypracované pracovnou skupinou, ktorými sú stanovisko alebo hodnotiaca správa, doručí predseda pracovnej skupiny alebo ním poverený člen pracovnej skupiny na sekretariát komisie v stanovenej lehote pred termínom zasadnutia komisie. Lehotu stanoví predseda komisie. 
(5)	Podklad vypracovaný pracovnou skupinou uvedie pri prerokúvaní na zasadnutí komisie predseda pracovnej skupiny. V prípade, že predseda pracovnej skupiny nie je na zasadnutí prítomný, môže so súhlasom predsedu komisie uviesť podklad vypracovaný pracovnou skupinou iný člen komisie alebo člen pracovnej skupiny navrhnutý predsedom pracovnej skupiny. 
(6)	Rokovanie o bode programu dodatočne zaradenom na návrh člena komisie hlasovaním podľa odseku 2 uvedie jeho navrhovateľ. 
Čl. 4
Postup vybavovania žiadosti
(1)	Sekretariát komisie zaeviduje každú žiadosť alebo návrh (ďalej len „žiadosť“), ktorú komisia obdržala.
(2)	Ak to umožňuje povaha veci, predseda bezodkladne rozhodne, ktorej pracovnej skupine sa žiadosť predloží na posúdenie. Ak povaha veci nedovoľuje prideliť žiadosť priamo, predseda oboznámi so žiadosťou komisiu, ktorá rozhodne o ďalšom postupe.
(3)	V odôvodnených prípadoch môže komisia na posúdenie žiadosti zriadiť osobitnú pracovnú skupinu len na tento konkrétny účel.
(4)	Pracovná skupina posúdi žiadosť. Ak je žiadosť neúplna, komisia bezodkladne vyzve žiadateľa na jej doplnenie v primeranej lehote a posudzovanie žiadosti preruší. V prípade, že žiadateľ v stanovenej lehote žiadosť nedoplní, posúdi pracovná skupina a následne komisia žiadosť na základe pôvodných podkladov.
(5)	Výsledkom posúdenia žiadosti pracovnou skupinou je v závislosti od povahy veci  stanovisko alebo hodnotiaca správa. Pracovná skupina prijíma výsledok posúdenia žiadosti hlasovaním.
(6)	Predseda pracovnej skupiny zabezpečí posúdenie žiadosti v pracovnej skupine tak, aby komisia mohla rozhodnúť v lehotách stanovených zákonom. Riadi sa pritom pokynmi predsedu komisie (čl. 8).   
Čl. 5
Spôsob hlasovania komisie
(1)	Rozprava o prerokúvanom bode programu zasadnutia komisie sa končí prijatím uznesenia, ktorého súčasťou je podľa povahy veci aj odôvodnenie. Uznesenie môže obsahovať aj odporúčanie komisie. Rozpravu možno prerušiť alebo odložiť.
(2)	Komisia je schopná uznášať sa v danej veci, ak je na jej zasadnutí prítomný najmenej počet  členov potrebný na prijatie uznesenia podľa odseku 3. 
(3)	Na prijatie uznesenia komisie je potrebný súhlas nadpolovičnej väčšiny všetkých jej členov. Vo veciach uvedených v § 82 ods. 2 písm. f) a § 84 ods. 4 písm. e) zákona je na prijatie uznesenia komisie potrebný súhlas najmenej dvojtretinovej väčšiny všetkých jej členov.
(4)	Komisia sa uznáša verejným hlasovaním. Komisia sa uznáša tajným hlasovaním len o personálnych otázkach. Počas hlasovania komisie sú prítomní len členovia komisie a tajomník komisie, alebo iný člen sekretariátu komisie poverený predsedom komisie; o výnimke môže rozhodnúť predseda komisie alebo jej člen, ktorý zasadnutiu predsedá. 
(5)	Výsledky hlasovania oznamuje komisii predsedajúci zasadnutia.
(6)	Ak komisia neprijme uznesenie podľa odseku 3 (napr. v dôsledku vysokého počtu členov, ktorí sa zdržali hlasovania), je možné navrhnúť v danej veci iné uznesenie a hlasovať o ňom podľa podmienok uvedených v odseku 3. Ak komisia uznesenie v danej veci neprijme, prerokovávanie problematiky, ktorej sa uznesenie dotýka, sa preruší. Ak po obnovení rokovania komisia opätovne neprijme uznesenie v danej veci v súlade s bodom 3, uskutoční sa druhé kolo hlasovania, pri ktorom postačuje na prijatie uznesenia v danej veci súhlas nadpolovičnej väčšiny prítomných členov. V prípade rovnosti počtu hlasov rozhoduje hlas predsedu. Pri hlasovaní vo veciach uvedených v § 82 ods. 2 písm. f) a § 84 ods. 4 písm. e) zákona je v takomto prípade potrebný súhlas nadpolovičnej väčšiny všetkých jej členov. 
(7)	Zo zasadnutia komisie sa vyhotovuje zápis. Súčasťou zápisu sú aj uznesenia o príslušných vyjadreniach, hodnoteniach a hodnotiacich správach komisie, ktoré pripravuje podľa zákona. V prípadoch podľa § 82 ods. 2 písm. a) až c) a § 84 ods. 4 písm. b) a c) zákona sa podľa plnenia kritérií spôsobilosti) komisia vyjadrí, či vysoká škola, resp. nevysokoškolská inštitúcia je spôsobilá uskutočňovať príslušné činnosti, resp. sa na nich podieľať. V prípadoch podľa § 82 ods. 2 písm. f) a § 84 ods. 4 písm. e) zákona sa komisia na základe plnenia príslušných kritérií vyjadrí, do ktorej kategórie sa vysoká škola má začleniť. V prípadoch podľa § 82 ods. 2 písm. d), e) a g) zákona sa komisia vyjadrí, či súhlasí s príslušnými návrhmi (žiadosťami). V ostatných prípadoch schvaľuje príslušné vyjadrenia, hodnotenia,) hodnotiace správy.) Zápis podpisuje predseda komisie.
Pracovné skupiny
Čl. 6
Zriaďovanie pracovných skupín
(1)	Komisia si zriaďuje pracovné skupiny) podľa jednotlivých oblastí vzdelávacej, vedeckej, technickej alebo umeleckej činnosti vysokých škôl, pričom sa zohľadňuje najmä štruktúra sústavy študijných odborov. 
(2)	Predsedu a členov pracovnej skupiny vymenúva a odvoláva predseda komisie po schválení v komisii. Za predsedu vymenúva člena komisie. Pracovná skupina sa vytvára tak, aby v nej podľa možností boli odborníci z viacerých vysokých škôl a odborných a vedeckých ustanovizní. Tam, kde je to možné a primerané, sú členmi pracovnej skupiny aj významné osobnosti z príslušnej profesijnej organizácie (komory) alebo z priemyslu, obchodu, spoločenskej praxe. Členmi pracovnej skupiny môžu byť aj zahraniční odborníci.  
(3)	Na koordináciu činnosti pri komplexnej akreditácii činností vysokej školy podľa § 82 ods. 4 a § 84 zákona a na posúdenie návrhov podľa § 82 ods. 2 písm. d) a e) zákona sa ustanovuje pracovná skupina na tento konkrétny účel komisia o tom prijme uznesenie. 
Čl. 7
Spôsob rokovania pracovnej skupiny
(1)	Zasadnutie pracovnej skupiny zvoláva a vedie jej predseda alebo iný ním poverený člen pracovnej skupiny. 
(2)	Zasadnutie pracovnej skupiny sa uskutočňuje podľa potreby. 
(3)	Pracovná skupina pripravuje na zasadnutie komisie v prípade posudzovania žiadostí a návrhov podľa § 82 ods. 2 písm. a) až f), ods. 3 a § 84 ods. 4 zákona hodnotiacu správu a v prípade posudzovania žiadostí a návrhov podľa § 82 ods. 2 písm. g), h) stanovisko. Pri ich vypracúvaní postupuje  na základe posúdenia skutočností uvádzaných v žiadosti. 
(4)	Hodnotiaca správa alebo stanovisko obsahuje najmä odôvodnenie toho, čo pracovná skupina navrhuje, zhodnotenie plnenia kritérií, odporúčania a ďalšie skutočnosti vyplývajúce z povahy posudzovanej žiadosti alebo návrhu.
(5)	Z rokovaní pracovnej skupiny robí predseda pracovnej skupiny zápis, v ktorom najmä vymenuje žiadosti, ktoré sa prerokúvali a výsledky hlasovaní. Prílohou zápisu sú aj pozvánka a prezenčná listina. 
Čl. 8
Spôsob hlasovania pracovnej skupiny
(1)	Pracovná skupina je schopná uznášať sa, ak je na jej zasadnutí prítomná nadpolovičná väčšina všetkých jej členov. 
(2)	Hodnotiaca správa alebo stanovisko sa prijíma hlasovaním. Hlasuje sa verejne. Na prijatie hodnotiacej správy alebo stanoviska je potrebný súhlas nadpolovičnej väčšiny prítomných členov. V prípade rovnosti rozhoduje hlas predsedu.
(3)	Pracovná skupina môže v odôvodnených prípadoch posúdiť predloženú žiadosť alebo návrh použitím dorozumenia sa pomocou internetu. Hlasujúci posiela svoj hlas všetkým členom pracovnej skupiny.
Čl. 9
Predseda komisie
(1)	Predseda komisie, okrem práv ustanovených zákonom, 
a)	zastupuje komisiu navonok, 
b)	zastupuje komisiu na rokovaniach s inými orgánmi v rozsahu, v ktorom ho poverila komisia,
c)	zvoláva a vedie zasadnutia komisie,
d)	pripravuje a navrhuje program zasadnutí komisie,
e)	vymenúva predsedu a členov pracovných skupín po schválení komisiou,
f)	podpisuje zápis a dokumenty vypracované komisiou,
g)	informuje verejnosť o činnosti a zisteniach komisie.
(2)	Predsedu komisie v dobe jeho neprítomnosti zastupuje podpredseda komisie a ak to nie je možné, tak iný poverený člen komisie.
Čl. 10
Tajomník komisie
(1)	Tajomník komisie zodpovedá predsedovi komisie za organizačné, materiálne, informačné, odborné a legislatívne zabezpečenie činnosti komisie a jej pracovných skupín.(1)	
(2)	Tajomníka komisie vymenúva a odvoláva minister na návrh predsedu komisie.
(3)	Tajomník komisie sa zúčastňuje na zasadnutiach komisie. Môže sa zúčastňovať aj na zasadnutiach pracovných skupín. Zúčastní sa zasadnutia pracovnej skupiny alebo poverí účasťou na zasadnutí pracovníka sekretariátu komisie, ak o to požiada predseda pracovnej skupiny, a ak je to z organizačných dôvodov možné v prípade nejasnosti rozhodne predseda komisie. Tajomník riadi činnosť sekretariátu komisie v súlade s jeho zodpovednosťou podľa odseku 1. 
(4)	Tajomník vypracúva zápis zo zasadnutia komisie. Na tento účel poskytnú predsedovia pracovných skupín tajomníkovi všetky potrebné podklady.
Čl. 11
Sekretariát komisie
(1)	Sekretariát komisie zabezpečuje podľa požiadaviek predsedu komisie odborné, legislatívne, organizačné  a administratívne úkony, ako aj podklady potrebné na výkon činnosti komisie a jej pracovných skupín vrátane zverejňovania informácií o činnosti komisie, agendu medzinárodných vzťahov komisie, sústavné sledovanie vývoja metód zabezpečovania kvality, akreditácie a hodnotenia vo vysokoškolskom vzdelávaní, výskume a vývoji a ďalšie úlohy.
(2)	Sekretariát komisie eviduje a ukladá písomnosti komisie.
(3)	Sekretariát komisie zabezpečí doručenie materiálov, ktoré sú predmetom jej rokovania, členom komisie v lehote najneskôr 7 dní pred termínom zasadnutia komisie.
(4)	Činnosť komisie vrátane činnosti jej sekretariátu materiálne a finančne zabezpečuje ministerstvo školstva.
Čl. 12
Záverečné ustanovenie
(1)	Zmeny tohto štatútu schvaľuje vláda Slovenskej republiky na návrh ministerstva školstva. Ku každému návrhu na zmenu štatútu sa vyjadruje komisia. Komisia môže aj sama iniciovať zmeny štatútu.  Príslušné návrhy podáva komisia priamo ministerstvu školstva. 
(2)	Tento štatút schválila vláda Slovenskej republiky uznesením č. ..... zo .....2002 a nadobúda účinnosť dňom schválenia.